Úrvalsdeild karla í fótbolta fór af stað í gærkvöldi með einum leik. Íslandsmeistarar Vals byrjuðu titilvörnina þegar þeir tóku á móti ÍA að Hlíðarenda.
Fyrri hálfleikur var markalaus í gærkvöldi en á 55. mínútu skoraði Patrick Pedersen fyrsta mark Íslandsmótsins þetta sumarið fyrir Valsmenn. Kristinn Freyr Sigurðsson bætti við öðru marki fyrir Val á 72. mínútu og 2-0 fór og Valsmenn hefja titilvörnina því á sigri.
Sagði Jóhannes Karl Guðjónsson, þjálfari ÍA, áður heyrðum við í Heimi Guðjónssyni, þjálfara Vals. Þrír leikir eru í deildinni í dag. Klukkan fimm mætast HK og KA í Kórnum og þegar klukkan er korter gengin í átta tekur Fylkir á móti FH og Stjarnan fær nýliða Leiknis í heimsókn. Umferðinni lýkur svo annað kvöld með tveimur leikjum.
Keflavík tryggði sér í gærkvöldi deildarmeistaratitil karla í körfubolta þegar liðið lagði KR í Sláturhúsinu með 95 stigum gegn 87. Þetta er í fyrsta sinn síðan 2008 sem Keflavík verður deildarmeistari. Keflavík er með 34 stig eftir 19 leiki, átta sigum meira en Stjarnan og Þór Þorlákshöfn. Þórsarar lögðu Val með 98 stigum gegn 96 í gærkvöldi og stöðvuðu sex leikja sigurhrinu Valsliðsins. Valur er í fjórða sæti með 20 stig.
ÍR féll í gærkvöldi úr úrvalsdeild karla í handbolta eftir tap gegn Gróttu, 32-26. ÍR hefur tapað öllum 17 leikjum sínum í vetur. Grótta fjarlægðist fallið með sigrinum og er nú fjórum stigum á undan Þór Akureyri sem er í hinu fallsætinu. Önnur úrslit í gærkvöldi urðu þau að Stjarnan og FH gerðu jafntefli, 30-30, Selfoss lagði ÍBV í eyjum, 27-26, og Haukar rúlluðu yfir Þór Akureyri, 36-17. Haukar juku forskot sitt í efsta sæti í fimm stig og með 29 stig en FH er með 24 í öðru sæti. 17 umferðum af 22 er lokið.
Íslandsmótinu í skák lauk í gærkvöldi. Hjörtvar Steinn Grétarsson var með hálfs vinnings forskot á Jóhann Hjartarson fyrir lokaumferðina og spennan því talsverð. Jóhann lagði Hannes Hlífar Stefánsson og setti pressu á Hjörvar Stein. Hann stóð undir þeirri pressu því Hjörvar Steinn lagði Sigurbjörn Björnsson og tryggði sér þar með Íslandsmeistaratitilinn í fyrsta sinn. Jóhann varð í öðru sæti og fráfarandi Íslandsmeistari, Guðmundur Kjartansson, þriðji.